Zoznam nezvyčajných príčin smrti

Zoznam nezvyčajných príčin smrti pozostáva z úmrtí, ku ktorým došlo za kurióznych okolností, a ktorých hodnovernosť bola doložená viacerými zdrojmi.

 Starovek 
náhľad|Podľa legendy grécky dramatik Aischylos zomrel po tom, čo mu orol zhodil na hlavu korytnačku. Dravý vták si údajne pomýlil lysinu s balvanom, o ktorý chcel preraziť pancier.
Upozornenieː niektoré nižšie uvedené príklady môžu byť apokryfy.

 cca 1200 až 1235 pred Kr. – Sisera. Veliteľovi kanaánskej armády v spánku cudzia žena zabodla stanový kolík do spánku.
 1126 pred Kr. – Drakón. Vďační aténski obyvatelia ho zasypali plášťami a klobúkmi. Pod vrstvou darov sa udusil.
 564 pred Kr. – Arrhachión z Figaleie. Grécky zápasník sa zúčastnil olympijských hier. Počas finále v pankratiu sa ocitol v zovretí súpera, ktorému vykrútil prst tak silno, že sa vzdal. Už sa však nevyslobodil spod protivníkových stehien a zlomil si väzy.  

 cca 475 pred Kr. – Hérakleitos z Efezu. Trpel na edém, ktorých chcel vyliečiť tak, že sa zahrabal do kravských lajen. Silný pach prilákal svorku psov, ktorá ho zožrala.
 cca 455 pred Kr. – Aischylos. Jeden z najvýznamnejších gréckych dramatikov, často nazývaný aj otec tragédie, zomrel, keď mu orol zhodil na hlavu korytnačku. Aischylovu plešinu si údajne zmýlil s kameňom, o ktorý sa pokúšal rozbiť korytnačí pancier.
 210 pred Kr. – Š’-chuang-ti. Čínsky kráľ z dynastie Džou, ktorý dal vyrobiť Terakotovu armádu, skonal na následky otravy ortuťou, ktorú v nadmerných dávkach konzumoval v presvedčení, že si tak zaistí nesmrteľnosť.
 258 – Svätý Vavrinec Rímsky. Bol upálený zaživa, no dobrá nálada ho neopúšťala ani v posledných minútach života. So svojimi mučiteľmi žartoval, aby ho obrátili na druhý bok, pretože z tejto strany sa upiekol tak akurát. V súčasnosti je okrem iného aj patrónom komediantov.

 Stredovek 
 5. august 882 – Ľudovít III. Západofranský kráľ si privodil fraktúru lebky počas prenasledovania dievčaťa, ktoré sa utekalo skryť do domu svojho otca. Ľudovít vysadal na koňa, aby mladú ženu dohnal, keď si rozrazil hlavu o zárubňu dverí.
 29. august 886 – Bazil I. Počas poľovačky sa zasekol o jelenie parohy. Splašené zviera vláčilo byzantského kráľa ďalších 26 kilometrov cez les v snahe utiecť pred ľuďmi. Kvôli kurióznemu zraneniu chytil horúčku, z ktorej sa už nikdy nedostal.
 11. september 1063 – Belo I. Uhorský kráľ a knieža Nitrianskeho kniežatstva zomrel, keď sa pod ním rozpadol trón.
 13. október 1131 – Filip Francúzsky. Filip bol francúzsky kráľ z rodu Kapetovcov, ktorý panoval spoločne so svojím otcom Ľudovítom VI. Zahynul po páde z koňa, ktorý sa potkol o prasa prebiehajúce cez cestu.
 6. jún 1217 – Henrich I. Kastilský. Henrich bol kastilský kráľ, ktorého zabila škridla uvoľnená zo strechy.

 Renesancia 
 Júl – september 1518 – Obete Tanečného moru. V júli 1518 vypukla v Štrasburgu tanečná horúčka. Odhadom 50 až 400 osôb tancovalo bez prestania po dobu niekoľkých týždňov. Niekoľko ľudí zomrelo na následky srdcových zástav, mozgových príhod, či  všeobecného vyčerpania.
 1567 – Hans Staininger. Mešťanosta z Braunau si zlomil väzy, keď si pristúpil vlastnú bradu, ktorú dopestoval na úctyhodných 140 centimetrov.náhľad|Hans Staininger sa v rodnom meste dočkal sochy, na ktorej bol vyobrazený aj so svojou impozantnou bradou, ktorá mu okrem uznania okolia priniesla aj zatratenie.

 Raný novovek 
 17. február 1673 – Molière. Významný francúzsky dramatik zomrel na následky krvácania do pľúc tesne po divadelnom vystúpení, v ktorom stvárnil hypochondra.

 19. storočie 
 Marec 1809 – John Cummings. Po návšteve cirkusového predstavenia zostal natoľko uchvátený hltaním čepelí, že sa rozhodol nebezpečnému koníčku venovať. Na rozdiel od trénovaného cirkusanta však nože skutočne prehĺtal. Začal na štyroch nožoch, ktoré z tela vylúčil bez negatívnych následkov na organizmus. Potom výkon vystupňoval na štrnásť nožov, ktoré mu až na miernu bolesť v oblasti brucha prešli vylučovacou sústavou znova bez problémov. Osudnou sa mu stala dávka dvadsiatich nožov, z ktorých v nasledujúcich dňoch vylúčil iba niekoľko. Ďalšie štyri roky života prežil v ukrutnej agónii. Počas pitvy mu boli v tele nájdené kusy čepelí, pružiny a rukoväte z dreviny a slonoviny.
 6. november 1816 – Gouverneur Morris. Senátor štátu New York zomrel na infekciu, ktorú si privodil pokusom vyčistiť upchatý análny otvor veľrybou kosťou.
 12. január 1856 – Ľudovít Štúr. Významný slovenský dejateľ zomrel na následky strelného zranenia, ktoré si neúmyselne spôsobil pri preskakovaní potoka.
 6. jún 1867 – Matilda Mária Rakúska. Osemnásťročná arcivojvodkyňa z habsbursko-lotrinskej dynastie utrpela popáleniny nezlučiteľné so životom, keď si podpálila šaty cigaretou, ktorú v panike skryla za chrbtom, aby ju otec nepristihol fajčiť. 
 17. jún 1871 – Clement Vallandigham. Americký právnik zomrel počas súdneho procesu, v ktorom obhajoval muža obvineného z vraždy. Sudcom sa pokúšal vysvetliť, ako mohla zbraň pre poruchu vystreliť sama od seba, keď vtom sa neúmyselne zastrelil. Po takomto presvedčivom argumente bol jeho klient uznaný nevinným.
 November 1872 – Henry Taylor. Hrobára z Londýna zadlávila počas pohrebu rakva, ktorú pomáhal niesť. Ťažký predmet sa naňho zosypal, keď sa pošmykol na kameni. Manželka nebožtíka vzápätí prepadla hystérii.
 1. júl 1884 – Allan Pinkerton. Zakladateľ Pinkertonovej detektívnej kancelárie zomrel na gangrénu, ktorú si privodil, keď spadol na chodníku a veľmi silno sa pohryzol do jazyka.
 22. august 1888 – Neidentifikovaný muž z Osmanskej ríše. V ranných hodinách na mesto Sulejmánia v dnešnom Iraku dopadla spŕška meteoritov, ktorá zabila jedného muža a paralyzovala ďalšieho. Dodnes ide o jediný dokázateľný prípad, kedy došlo k usmrteniu človeka meteoritom.
 10. september 1898 – Alžbeta Bavorská. Princezná Sissi bola zavraždená počas návštevy Švajčiarska talianskym anarchistom Luigim Luchenim, ktorý cisárovnú prebodol trojhranným pilníkom.

 20. storočie 
 1901 – 1950 
 25. október 1902 – Stanton Walker. Dvadsaťročný muž z Ohia navštívil bejzbalový zápas spoločne so svojimi dvomi priateľmi, ktorí sa na tribúne usadili po jeho boku. Jeden z kamarátov si od toho ďalšieho vypýtal nôž, aby ostrúhal ceruzku, s ktorou zapisoval skóre. Keď mladý muž ceruzku dostatočne zaostril, podal nôž Walkerovi, aby ho vrátil majiteľovi, keď vtom vystrelená lopta trafila Walkera priamo do ruky, v ktorej držal čepeľ. Náraz bol taký silný, že sa Walker omylom bodol nožom kúsok od srdca. Zomrel o niekoľko minút neskôr na vykrvácanie.
 1. máj 1904 – John Mortensen. Devätnásťročný poľovník z Nového Zélandu utrpel záchvat a spadol tvárou do pätnásť centimetrov hlbokej mláčky vody, v ktorej sa utopil.
 15. február 1909 – George Spencer Millet. Brigádoval v poisťovni v New Yorku. Zomrel pri úteku naprieč kanceláriou, keď sa pokúšal dostať z dosahu starších kolegýň, ktoré ho chceli zasypať bozkami pri príležitosti Milletových pätnástych narodenín. Keď sa k nemu ženy priblížili, spadol a prebodol si srdce zmizíkom, ktorý zvieral v ruke.
 4. február 1912 – Franz Reichelt. Krajčír a vynálezca pôvodom z Rakúsko-Uhorska, ktorý bol považovaný za jedného z priekopníkov parašutizmu. Ochranný odev zo širokej látky, ktorý zostrojil, sa rozhodol otestovať zoskokom z Eiffelovej veže, ktorý neprežil.
30. december 1916 – Grigorij Jefimovič Rasputin. Skutočná príčina skonu ruského mystika je dodnes opradená mnohými otáznikmi. Jeho odporcovia sa ho sprvoti pokúsili otráviť kyanidom, ktorý ale z nejakého dôvodu nezaberal. Následne princ Felix Jusupov postrelil Rasputina do hrude, no ten sa napriek vážnemu zraneniu vrhol na útočníka. Neskôr bol Rasputin postrelený ešte niekoľkokrát, kým konečne padol k zemi. Jeho vrahovia mu zviazali končatiny a vyhodili ho do rieky. Pri pitve sa údajne našla v jeho pľúcach voda, čo naznačuje, že Rasputina nezabil ani jed, ani strelné rany, ale že sa utopil.náhľad|Otrava, streľba alebo utopenie? Príčina smrti ruského mystika, ktorý sa tešil veľkej obľube u poslednej cárskej rodiny, zostávala po veľmi dlhú dobu opradená mnohými otáznikmi.
 15. január 1919 – Obete Bostonskej melasovej tragédie. Dvadsaťjeden ľudí sa utopilo v obrovskej mase melasy, ktorá sa valila ulicami rýchlosťou 56 kilometrov za hodinu. Približne 8 700 000 litrov lepkavej hmoty sa vylialo z obrovského kontajnera, ktorý praskol z dôvodu nekvalitnej konštrukcie a náhleho oteplenia.
 25. október 1920 – Alexander I. Grécky. Grécky kráľ zomrel na otravu krvi po pohryznutí makakom. Dvojica opíc sa pustila do bitky s Alexandrovým nemeckým ovčiakom. Keď panovník pribehol svojmu domácemu zvieraťu na pomoc, opica zaútočila i na neho.
 5. apríl 1923 – George Herbert, 5. knieža z Carnarvonu. Britský šľachtic sa podieľal na financovaní výpravy archeológa Howarda Cartera, ktorá sa skončila objavením hrobky faraóna Tutanchamóna. Herberta našli mŕtveho na hotelovej izbe v Káhire len niekoľko mesiacov po tomto významnom náleze. Zomrel na následky infekcie po tom, čo si pri holení nechtiac rozrezal štípanec od komára. Jeho smrť dala vzniknúť slávnej faraónovej kliatbe, podľa ktorej postretne smrť každého, kto naruší večný pokoj faraónskych múmii.
 4. jún 1923 – Frank Hayes. Dvadsaťdvaročný džokej z New Yorku utrpel srdcový infarkt priamo počas dostihových pretekov a zomrel. Kôň s nevládnym telom na chrbte však preťal cieľovú rovinu ako prvý a Hayes sa posmrtne stal víťazom súťaže.
 30. november 1923 – Martha Mansfieldová. Hollywoodska herečka zomrela na následky popálenín počas nakrúcania nemého filmu The Warrens of Virginia. Po nakrútení scén si jeden z členov štábu zapálil cigaretu a ešte vždy horiacu zápalku bezmyšlienkovito odhodil. Zápalka pristála na kostýme Mansfieldovej a ten vzápätí vzplanul.
 1924 – Thornton Jones. Právnikovi z Walesu sa prisnilo, že si ostrým nožom prešiel po hrdle. Keď sa prebudil, skutočne mal na krku hlbokú reznú ranu, z ktorej crčala krv. Pred smrťou stihol zanechať odkaz, v ktorom vysvetlil, že sa podrezal v spánku.
 26. apríl 1926 – Bobby Leach. Anglický kaskadér sa stal iba druhým človekom, ktorý prežil pád z Niagarských vodopádov v sude, ale neskôr zomrel na infekciu, ktorá sa mu dostala do tela po spackanej amputácii nohy. Lekári mu končatinu odrezali kvôli komplikovanej zlomenine, ktorú si privodil pošmyknutím na šupke od pomaranča.
 1926 – Phillip McClean. Šestnásťorčný tínedžer z Austrálie skonal počas oslavy s priateľmi, keď naňho zaútočil kazuár. Obrovský vták patriaci rodine, u ktorej sa párty konala, zhodil Phillipa z nôh a následným kopancom do krku spôsobil hlbokú ranu, ktorá viedla k vykrvácaniu.
 14. september 1927 – Isadora Duncanová. Známa americká tanečníčka si zlomila väzy pri ceste v kabriolete, keď sa jej dlhý šál zamotal do kolesa automobilu.
 17. jún 1939 – Nicholas Comper. Pilot a letecký konštruktér sa chystal odpáliť ohňostroj, keď sa pri ňom zastavil okoloidúci s otázkou, čo sa snaží dosiahnuť. Comper zo srandy odpovedal, že má v pláne vyhodiť do povetria radnicu. Muž zobral odpoveď smrteľne vážne a spacifikoval Compera, ktorý sa pri páde na zem udrel hlavou o obrubník, čo sa mu stalo osudným.
 8. marec 1941 – Sherwood Anderson. Americký prozaik skonal na následky zápalu pobrušnice, ktorú utrpel po neúmyselnom prehltnutí špáradla.

 1951 – 2000 

 2. júl 1951 – Mary Reeserová. Polícia našla po Reeserovej iba spálené ostatky v kresle v jej byte. Napriek tomu, že okolnosti naznačovali, že žena zhorela, zvyšok domácnosti neniesol žiadne poškodenie po plameňoch. Niektorí špekulujú, že dôchodkyňa zahynula na spontánne samovznietenie.
 30. november 1958 – Gareth Jones. Britský herec zomrel na zástavu srdca počas naživo vysielanej televíznej hry na kanáli ITV. Postava, ktorú stvárňoval, mala podľa scenára tiež skonať z rovnakej príčiny.
 19. január 1969 – Jan Palach. Český študent zomrel na popáleniny, keď sa dobrovoľne polial benzínom na protest proti okupácii Česko-Slovenska.
 31. máj 1970 – Terry Sawchuk. Brankár NHL a člen Hokejovej siene slávy zomrel na vnútorné poškodenie orgánov, ktoré utrpel pri bitke so spoluhráčom Ronom Stewartom počas tréningu.
 29. jún 1971 – Georgij Timofejevič Dobrovoľskij, Vladislav Nikolajevič Volkov a Viktor Ivanovič Pacajev. Trio sovietskych kozmonautov neprežilo kozmický let Sojuz 11. Hermetický uzáver lode bol poškodený, v dôsledku čoho došlo pri pristávaní k poklesu tlaku v kabíne a posádka sa udusila. Dobrovoľskij, Volkov a Pacajev sa stali prvými tromi (a dosiaľ jedinými) ľuďmi v histórii ľudstva, ktorí zomreli mimo zemského povrchu.náhľad|(zľava) Dobrovoľskij, Volkov a Pacajev. Traja Sovietski kozmonauti, ktorí zahynuli mimo rodnej planéty.
 1974 – Basil Brown. Zomrel na poškodenie pečene z nadmernej konzumácie vitamínu A. V priebehu desiatich dní skonzumoval takmer štyridsať litrov mrkvovej šťavy.
 1975 – Alex Mitchell. Počas sledovania jednej epizódy britského komediálneho seriálu The Goodies dostal záchvat smiechu, ktorý trval necelú polhodinu, než od vyčerpania padol k zemi a skonal. Lekári posmrtne diagnostikovali Mitchellovi dedičné ochorenie srdca, ktoré bolo pravdepodobnou príčinou smrti.
 1977 – Tina Christophersonová. Zomrela po vypití pätnástich litrov vody v priebehu jediného dňa. Nadmerným príjmom tekutín sa snažila vyliečiť rakovinu žalúdka.
 5. marec 1977 – Tom Pryce a Frederick Jansen van Vuuren. Počas Veľkej ceny Južnej Afriky sa Pryce, pilot Formuly 1, zrazil v rýchlosti 270 kilometrov za hodinu s traťovým maršalom Jansenom van Vuurenom, ktorý vybehol na trať uhasiť horiaci monopost. Jansen van Vuuren zomrel na následky nárazu, Pryca zabil hasiaci prístroj, ktorý sa z van Vuurenových rúk odrazil do jeho hlavy. 
 14. január 1978 – Kurt Gödel. Významný rakúsko-americký matematik sa vyhladoval na smrť po tom, čo jeho manželku museli hospitalizovať v nemocnici. Gödel si za života vypestoval strach zo smrti otrávením, a preto odmietal prijímať akýkoľvek pokrm, ktorý mu nepripravila žena.
 7. september 1978 – Georgi Markov. Bulharského disidenta zavraždila bulharská tajná služba počas exilu v Londýne. Dosiaľ neidentifikovaný páchateľ vystrelil zo špeciálne upraveného dáždnika projektil obsahujúci jedovatý ricín.
 25. január 1979 – Robert Williams. Stal sa prvým človekom, ktorého zabil robot. Počas zmeny v automobilovom závode ho robotická ruka zasiahla priamo do hlavy.
 13. december 1979 – John Bowen. Dvadsaťročný bejzbalový fanúšik zomrel počas prestávkového programu na zápase MLB. Do fanúšikov na tribúne vrazil model lietadla v tvare kosačky, ktorý vážil necelých dvadsať kilogramov. Bowen bol prevezený do nemocnice, kde svojim zraneniam podľahol.
 20. marec 1980 – Monica Myersová. Starostka mestečka Betterton v Marylande sa zúčastnila údržbových prác v miestnej čističke odpadových vôd, keď sa pošmykla na lávke a spadla do hlbokej nádrže na ľudské splašky, v ktorých sa utopila. 
 August 1980 – Lourdes Maria da Silva. Žena z Brazílie sa potkla na schodoch a pri páde rozbila sklenený pohár, ktorý držala v ruke. Dopadla na črepiny, ktoré sa jej zarezali do krčnej tepny. Zomrela pri prevoze do nemocnice.
 22. máj 1981 – Boris Sagal. Americký filmový režisér ukrajinského pôvodu zomrel počas nakrúcania seriálu Tretia svetová vojna. Po vystúpení z helikoptéry vošiel rovno do vyrovnávacieho rotoru vrtuľníka, ktorý mu takmer úplne odťal hlavu. Vyšetrovatelia neskôr jeho smrť označili za nehodu.
 4. február 1982 – David Grundman. Zahynul počas streľby na vysoký kaktus v národnom parku v Arizone. Po niekoľkých zásahoch brokovnicou sa jedno z ramien kaktusu, dlhé 1,2 metra, odlomilo a usmrtilo Grundmana.
 15. apríl 1982 – Michael Scaglione. Od hnevu nad nevydareným odpalom hodil golfovú palicu o vozík. Pri náraze sa spodná časť športového náčinia odlomila a samotná palica sa odrazila do Scaglioneho krku, kde preťala krčnú tepnu.
 15. september 1983 – Dick Wertheim. Tenisový rozhodca zomrel uprostred zápasu, keď ho loptička zasiahla do rozkroku a vypadol z vyvýšenej rozhodcovskej stoličky. Na tvrdý kurt dopadol hlavou, čo sa mu stalo osudným.
 November 1983 – Jimmy Ferrozzo. Zomrel v nočnom klube v San Franciscu, kde pracoval ako vyhadzovač. Zo stropu podniku sa spúšťalo k podlahe piáno, ktoré sa ovládalo hydraulickým motorom. Na klavíri sa Ferrozzo oddával sexuálnym hrátkam so svojou priateľkou, keď nevedomky aktivoval mechanizmus, ktorý hudobný nástroj zdvihol zo zeme a pripučil milencov o strechu. Ferrozzo zomrel na udusenie, ale priateľke sa podarilo prežiť.
 4. júl 1984 – Reginald Tucker. Mladý právnik oslavoval spoločne so svojimi kolegami Deň nezávislosti vo vysokom mrakodrape. Po chodbe sa rozbehol bez svojich okuliarov a kvôli zhoršenému videniu prerazil v plnej rýchlosti okno a vypadol z 39. poschodia. Podľa polície sa Tuckerove telesné ostatky rozpleskli po celej ulici.
 18. október 1984 – Jon-Erik Hexum. Americký herec zomrel počas hrania Ruskej rulety s nábojnicou, ktorú vyplnil kartónom. Projektil bol vystrelený s toľkou silou, že kartón spôsobil Hexumovi fraktúru lebky a neskôr aj smrť na krvácanie do mozgu.
 1987 – Franco Brun. Dvadsaťdvaročný väzeň z Toronta zomrel na poškodenie tráviacej sústavy, ktoré si privodil prehltnutím vreckovej Biblie.
 13. august 1987 – Paul G. Thomas. Spolumajiteľ fabriky na spracovanie bavlny sa udusil, keď spadol do prístroja namotávajúceho vlákna. Stroj okolo neho obmotal až 730 metrov bavlny.
 2. apríl 1988 – Ivan Lester McGuire. Skúsený parašutista si chcel zoskok nakrútiť na video. Pri procese spojazdňovania kamery však akosi pozabudol na vlastný padák a z lietadla vyskočil bez neho.
 21. október 1988 – Pudel, Marta Espinová, Edith Solová a neidentifikovaný muž. Z trinásteho poschodia budovy v Buenos Aires vypadol pudel, ktorý zadlávil sedemdesiatpäťročnú dôchodkyňu Martu Espinovú. Žena aj pes zomreli okamžite. Svedkyňou nešťastia bola Edith Solová, ktorá sa chcela nehode prizrieť bližšie, no pri prechádzaní cez cestu ju zrazil autobus. Neidentifikovaný muž, ktorý videl zrážku, dostal infarkt a zomrel pri prevoze do nemocnice, podobne ako Solová.
 Marec 1989 – Marc Goodwin. Američan mal byť popravený na elektrickom kresle za vraždu. Súd mu napokon zmiernil trest na doživotie, ale Goodwina i tak zabil elektrický prúd, keď sa zahryzol do dvoch káblov pri pokuse opraviť televíziu. Osudným sa mu stalo, že sedel na kovovej toalete
 14. január 1990 – Daniel John O'Brien. Muž spáchal samovraždu skokom do spaľovacej turbíny lietadla Boeingu 747. O'Brien celkom nahý preliezol plot, aby sa dostal na ranvej, potom napadol štyroch pracovníkov ochranky, ktorým ukradol vozík a v plnej rýchlosti vrazil do pristaveného lietadla. Zrážku prežil s niekoľkými poraneniami, ktoré si potrel olejom, a potom sa vrhol do turbíny lietadla.
 28. november 1992 – Greg Austin Gingrich. Počas dovolenky v Grand Canyone sa postavil k zrazu a chaotickými pohybmi rúk začal predstierať, že padá do priepasti, aby postrašil svoju dcéru. Dievča iba prevrátilo očami nad trápnym kúskom a kráčalo ďalej, otec však naozaj stratil rovnováhu a zrútil sa do prepadliny hlbokej 120 metrov.
 31. marec 1993 – Brandon Lee. Americký herec a syn Brucea Leeho sa omylom zastrelil nesprávne fungujúcou zbraňou počas natáčania filmu Vrana. 
 9. júl 1993 – Garry Hoy. Kanadský právnik vypadol z 24. poschodia mrakodrapu v Toronte, keď sa snažil demonštrovať nerozbitnosť okien. V plnej rýchlosti sa hodil oproti oknu, ktoré sa pod náporom sily uvoľnilo z rámu a Hoy vyletel zo svojej kancelárie. Mal však pravdu, sklenená tabuľa zostala neporušená.
 19. feburár 1994 – Gloria Ramirezová. Príčinou smrti bolo zlyhanie obliečiek v dôsledku rakoviny krčka maternice, ktorú jej diagnostikovali. Podivuhodné ale boli okolnosti sprevádzajúce jej posledné hodiny života. Viac ako polovica ošetrejúceho personálu začala pociťovať príznaky nevoľnosti, mdloby a svalové kŕče v blízkosti hospitalizovanej. Ramirezová mala kožu pokrytú neznámou olejovitou kvapalinou, ktorá voňala po ovocí a cesnaku. Zdravotná sestra, ktorá asistovala pri odbere krvi, tvrdila, že jej krv zapáchala po amoniaku a plávali v nej bližšie nešpecifikované čiastočky. Žiadna z troch prevedených pitiev neodhalila príčiny zvláštneho zdravotného stavu Ramirezovej.
 15. október 1995 – Bengt Åkerblom. Švédsky hokejista zomrel počas prípravného zápasu medzi Morou IK a Brynäsom IF. Súper ho zasiahol korčuľou do krku a Åkerblom vykrvácal. Po jeho smrti zaviedol hokejový zväz vo Švédsku povinnosť používať chránič krku.
 23. január 1996 – Mark Gleeson. Dvadsaťšesťročného muža sužovalo chrápanie, ktorého sa pokúsil zbaviť umiestnením tampónov do nosových dierok. V spánku sa udusil.
 Október 1998 – Futbalové mužstvo Bena Tshadi. Všetkých jedenásť hráčov futbalového tímu zomrelo priamo na trávniku, keď do plochy udrel blesk. Súpieraci tím vyviazol bez jediného zranenia. Miestni vyšetrovatelia dospeli k názoru, že išlo o čarodejníctvo.
 1998 – Albert Fargo. Učiteľ tanca z Lisabonu vypadol z okna na piatom poschodí, keď demonštroval svojim žiakom, ako sa tancuje tango. Celkom úplne sa pohrúžil do vysvetľovania ako správne držať hlavu, až zabudol, že priamo za chrbtom bol dokorán otvorený oblok.
 1998 – Jonathan Capewell. Šestnásťročný tínedžer z Anglicka skonal na následky zástavy srdca, ktoré mu spôsobilo nadmerné množstvo butánu a propánu v krvi. Oba uhľovodíky sa mu dostali do tela kvôli častému používaniu dezodorantov.
 12. apríl 1999 – John Lewis. Americký podnikateľ sa pokúšal založiť oheň pomocou benzínu. Plamene ale zachytili jeho oblečenie a Lewis v panike skočil do rieky, v ktorej sa utopil.
 23. júl 1999 – Dmitrij Valerievič Tertyšnyj. Ruský hokejista hrajúci za Philadelphiu Flyers zahynul počas dovolenky pri jazere Okanagan v Kanade. Traja spoluhráči sa plavili člnom, do ktorého narazila vlna a prehodila Tertyšného cez palubu. Rus skončil pod vrtuľou plavidla, ktoré mu rozrezalo krčnú tepnu.
 4. jún 2000 – Bliss Scottová. Sedemročné dievča zomrelo na meningoencefalitídu, ktorú dostala po kontakte so slimákom africkým. Ide o prvý zdokumentovaný prípad, v ktorom bol prenášačom ochorenia slimák.

 21. storočie 

 2001 – 2010 

 9. marec 2001 – Bernd Brandes. Muž zareagoval na internetový inzerát uverejnený Arminom Meiwesom, v ktorom hľadal dobrovoľníka, ktorého by mohol zavraždiť a skonzumovať. Obaja muži sa stretli a Brandes trval na tom, aby mu Meiwes najprv amputoval penis, ktorý potom muži spoločne zjedli. Vzápätí na to ho Maiwes usmrtil a uskladnil z neho získané mäso. Kanibala neskôr zatkli a odsúdili k doživotnému trestu. Vo väzení sa z Meiwesa stal vegetarián.
 28. júl 2001 – Michael Combini. Šesťročný chlapec zomrel pri vyšetrení magnetickou rezonanciou. Prístroj pritiahol do svojho magnetického poľa opodiaľ postávajúcu nádrž na kyslík, ktorá vo veľkej rýchlosti vletela do tunela a rozdrvila chlapcovu lebku.
 22. december 2001 – Gilbert Tinoso. Muž zomrel pri dopravnej nehode na diaľnici v Kalifornii, keď sa z oprotiidúceho nákladného auta s miešačkou betónu uvoľnilo náhradné koleso, ktoré sa odrazilo cez hradenie oboch pruhov a prerazilo čelné sklo na Tinosovom automobile.
 18. marec 2002 – Brittanie Cecilová. Trinásťročná športová fanúšička zomrela na krvácanie do mozgu, keď ju do hlavy trafil hokejový puk vystrelený do hľadiska počas zápasu NHL. Po jej smrti zaviedli všetky profesionálne hokejové ligy na svete povinnosť inštalovať ochranné siete za bránkami.
 Máj 2002 – Roger Wallace. Muž zomrel pri ovládaní modelu lietadla. Pri pohľade na jasnú oblohu ho oslepili slnečné lúče, pre ktoré stratil dohľad nad svojím strojom s rozpätím krídel 150 centimetrov, ktorý doňho v plnej rýchlosti vrazil.
 14. december 2002 – Kyle McGarity. Pripitý dvadsaťpäťročný muž sa zaplietol do bitky na ulici s iným opilcom, pri ktorej spadol do päť metrov hlbokého kanála. McGarity prežil pád bez zranení, ale diera bola plná horúcej pary a vriacej vody, v ktorej sa uvaril zaživa.
 16. august 2003 – Hitoshi Nikaidoh. Doktora z Houstonu zabil výťah v nemocnici, v ktorej pracoval. Nikaidohovi sa zasekla hlava vo dverách, ktorú mu kabína takmer úplne odťala od tela, keď sa pohla smerom na vyššie poschodie. Pri pitve mu našli v krvi alkohol.
 28. august 2003 – Brian Wells. Pracoval ako rozvážač pizze a jedného dňa mal doviesť objednávku k opustenej budove. Tam ho trojica páchateľov prepadla a nasadila mu okolo krku podomácky vyrobenú výbušninu. Zločinci prikázali Wellsovi vylúpiť miestnu banku, inak nedostane kľúč potrebný k zneškodneniu bomby. Wellsovi sa podarilo vyjsť z banky s peniazmi, ale cestou na ďalšie naznačené stanovisko ho zadržala polícia. Zakrátko nato začal Wellsov kovový golier pípať a po chvíli explodoval. Protibombová jednotka dorazila na miesto o tri minúty neskôr.
 2004 – Phillip Quinn. Muž zahrieval lávovú lampu nad sporákom, keď vtom vybuchla a vyvrhnuté črepiny sa mu zabodli do srdca.
 2. september 2004 – Francis Daniel Brohm. Dvadsaťjedenročný John Hutcherson sa po divokej diskotéke posadil za volant svojho automobilu v podnapitom stave, zatiaľ čo sa na zadnom sedadle usalašil jeho kamarát Francis Brohm. V priebehu jazdy prišlo Brohmovi zo skonzumovaného alkoholu zle od žalúdka, a preto vyklonil hlavu cez okno, aby sa vyvracal. Vtom pripitý Hutcherson strhol automobil nebezpečne blízko k obrubníku, pri ktorom boli stĺpy, a telekomunikačný kábel oddelil vyklonenému Brohmovu hlavu od krku. Hutcherson, ktorý ani nezaregistroval, že sa jeho kamarátovi niečo prihodilo, pokračoval v jazde ďalších takmer dvadsať kilometrov, až na príjazdovú cestu svojho domu. Keď zaparkoval, pobral sa rovno do spálne. Na mŕtvolu s odseknutou hlavou upozornil až sused nasledujúce ráno.
 25. máj 2005 – Neidentifikovaný fanúšik FC Liverpool. Oddaný priaznivec futbalového klubu FC Liverpool spáchal samovraždu po prvom polčase finálového zápasu Ligy majstrov, po ktorom jeho milovaný klub prehrával 0:3 proti AC Miláno. Liverpool po prestávke vyrovnal a zápas napokon vyhral na penalty.
 2. júl 2005 – Kenneth Pinyan. Muž zomrel na poškodenie vnútorných orgánov v dôsledku análneho sexu s koňom.
 August 2005 – Mildred Bowmanová a Alice Wardlová. Dve sestry zahynuli počas dovolenky v Španielsku, keď sa na nich zosypala sklápacia posteľ a celé štyri dni zostali uväznené pod jej kovovým rámom.
 4. september 2006 – Steve Irwin. Slávna austrálska celebrita zahynula počas nakrúcania dokumentu v plytčine pri Veľkých bariérových útesoch, keď mu svojím ostrým chvostom prebodla hruď raja.
 23. november 2006 – Alexandr Vaľterovič Litvinenko. Bývalého agenta ruskej tajnej služby FSB otrávil neznámy páchateľ v Londýne pomocou rádioaktívneho polónia-210. Litvinenko utrpel akútnu chorobu z ožiarenia, ktorej neskôr podľahol. Ide o jediný zaznamenaný prípad, kedy bol človek otrávený takýmto spôsobom.
 21. jún 2007 – Humberto Hernandez. Do požiarneho hydrantu narazil automobil, kvôli čomu silný prúd vody vymrštil ťažký kovový objekt smerom na Hernandeza, ktorého trafil do zátylku a usmrtil na mieste.
 2. február 2008 – Lydia Cekovová. Bulharská učiteľka vyliala do kanála chemikálie, ktoré pri reakcii s plynmi v kanalizácii spôsobili výbuch. Následná tlaková vlna nadhodila kovové veko kanála, ktoré prerazilo Cekovovej hlavu. Pri výbuchu boli prítomní aj jej manžel a kolegyňa, ktorí ale prežili.
 21. apríl 2008 – Adelir Antônio de Carli. Brazílsky kňaz a príležitostný parašutista sa pokúšal o najdlhší let teplovzdušným balónom za úmyslom vyzbierať finančné prostriedky na charitatívne účely. Čoskoro po vzlietnutí ale stratil kontakt s pevninou a po dobu niekoľkých týždňov bol nezvestný. Až o necelé tri mesiace neskôr sa v mori našli jeho nohy. Po trupe nezostali ani stopy.
 13. máj 2008 – Isaiah Otieno. Počas prechádzky naprieč susedstvom sa naňho zrútila helikoptéra, ktorá z bližšie nešpecifikovaných príčin havarovala. Otieno údajne rútiaci sa stroj nepočul, pretože mal v ušiach slúchadlá. Okrem neho zahynul aj pilot a dvaja pasažieri.
 5. júl 2008 – Dave Phyall. Päťdesiatročný muž bol posledným obyvateľom v anglickej dedinke Bishopstoke, ktorý sa odmietal vysťahovať zo sídliska určenom na demoláciu. Na protest proti vynútenému opusteniu domova si odpílil hlavu motorovou pílou.
 7. október 2008 – Neidentifikovaná žena. Štyridsaťtriročná Írka zomrela na anafylaktický šok, ktorý utrpela po pohlavnom styku s nemeckým ovčiakom. Majiteľ psa sa spoznal so ženou v internetovom fóre diskutujúcom zoofíliu a neskôr bol zaradený na zoznam sexuálnych delikventov. Psa utratili.
 3. marec 2009 – Neidentifikovaný chlapec. Štrnásťročný školák z Číny utrpel zranenia nezlučiteľné so životom pri výbuchu piestu na kancelárskej stoličke, na ktorej sedel.
 28. október 2009 – Taylor Mitchell. Počas dovolenky v národnom parku ho obkľúčila a roztrhala na kusy svorka kojotov. Ide o dosiaľ jediný zaznamenaný prípad, kedy kojot usmrtil dospelého človeka.
 2. december 2009 – Vladimir Lichonos. Študent technickej univerzity v Kyjeve zomrel, keď mu v ústach explodovala žuvačka. Lichonos mal vo zvyku obaľovať žuvačky v kyseline citrónovej, aby zvýšil ich kyslú chuť. Polícia pri vyšetrovaní objavila na jeho pracovnom stole, za ktorým zomrel, sto gramov bližšie nešpecifikovaného výbušného prášku, ktorý svojím vzhľadom pripomínal kyselinu citrónovú. Vyšetrovatelia dospeli k záveru, že si Lichonos pomýlil jednotlivé prášky a žuvačku si posypal trhavinou.
 16. august 2010 – Gareth Williams. Telo vyštudovaného matematika a pracovníka spravodajskej služby našli vo vani v jeho dome zabalené v cestovnej taške, na ktorej visel zámok upevnený z vonkajšej strany. Táto skutočnosť naznačovala, že Williams zomrel cudzím pričinením, no vyšetrovatelia uzavreli prípad ako nehodu.
 25. august 2010 – Dvadsať pasažierov a členov posádky na palube lietadla. Všetci ľudia na palube s výnimkou jedného preživšieho zahynuli po havárii lietadla Let L-410 Turbolet v Konžskej demokratickej republike. Haváriu spôsobil krokodíl, ktorého na palubu prepašoval jeden z pasažierov. Zviera sa vyslobodilo z batožiny, čo vyvolalo paniku medzi cestujúcimi, ktorí sa nahrnuli do prednej časti lietadla, čo zapríčinilo, že stroj stratil rovnováhu, stal sa neovládateľným a havaroval. Krokodíl nehodu prežil, ale následne ho rozsekali mačetou miestni, ktorí ho vinili z nešťastia.
 3. september 2010 – Mike Edwards. Violončelista zomrel pri dopravnej nehode, keď vo svojej dodávke narazil do veľkého stohu sena, ktorý sa skotúľal na diaľnicu z kopca.

 2011 – 2020 
 30. január 2011 – Jose Luis Ochoa. Muž zahynul pri nelegálnych kohútích zápasoch. Kohút s nožom pripevneným o končatinu ho bodol do holene a Ochoa vykrvácal.
 6. jún 2011 – Neidentifikovaní spolujazdci. Muž a žena z Kanady zahynuli pri dopravnej nehode, keď cez čelné sklo ich automobilu preletel medveď čierny, ktorého vymrštila do vzduchu zrážka s autom zaradeným pred nimi. Letiaci medveď usmrtil vodičku a pasažiera usadeného za ňou predtým, než z auta vypadol zadným oknom. Medveď nehodu neprežil.
 7. júl 2011 – Shannon Stone. Hasič z Texasu zašiel na bejzbalový zápas MLB dúfajúc, že sa mu podarí chytiť loptu vystrelenú do hľadiska, aby mal suvenír pre svojho šesťročného syna, ktorého vzal so sebou. V priebehu stretnutia sa skutočne jedna z loptičiek odrazila na tribúnu, kde sedel Stone, ktorý sa naklonil ponad zábradlie, aby ju zachytil, keď vtom stratil stabilitu a prepadol cez hradenie. Hlavou dopadol na betón zo šesťmetrovej výšky a na následky zranenia zomrel krátko po prevoze do nemocnice. Celú nehodu zachytili kamery a bola odvysielaná v priamom prenose, pričom komentátori neznalí závažnosti zranenia, žartovali, že klip sa určite dostane do silvestrovského programu.
 10. september 2011 – Brian Depledge. Pri vešaní čerstvo vypraného oblečenia zakopol o stolík a zamotal sa do vešiaka na bielizeň, ktorý mu stál za chrbtom. Zo spleti priečok a šnúr sa pokúšal vymotať, ale chaotickými pohybmi končatín docielil iba to, že sa mu špagáty ešte tuhšie ovinuli okolo hrude a krku.
 10. február 2012 – Erica Marshallová. Veterinárka ošetrovala koňa kyslíkovou terapiou, keď zviera znenazdajky koplo do dvierok špeciálneho prístroja, v ktorom bolo umiestnené. Pri údere podkovou vznikla iskra, ktorá viedla k požiaru a následnej explózii, ktorú bolo počuť takmer 50 kilometrov ďaleko. Marshallová ani kôň neprežili.
 14. apríl 2012 – Anthony Hensley. Muž sa plavil v kajaku po jazere. Keď sa nevedomky priblížil k labutiemu hniezdu, vyštartovala po ňom dospelá labuť. Vták ho prevrhol z kajaku a opätovnými náletmi mu bránil vynoriť sa na hladinu. Napokon sa utopil.
 21. august 2012 – Elizabeth Nassová a Rose Mayrová. Dve devätnásťročné kamarátky sa prechádzali popri koľajach, keď vtom okolo nich prefrčal dopravný vlak a vykoľajil sa. Vagóny naložené uhlím sa prevrhli a pochovali pod svojím nákladom obe tínedžerky.
 28. september 2012 – Ilda Vitor Macielová. Žena hospitalizovaná v nemocnici zomrela, keď jej zdravotníčka naplnila infúziu polievkou. Sestrička si splietla infúziu s výživovou sondou.
 Október 2012 – Palmerina Pires Ribeirová. Žena hospitalizovaná v nemocnici zomrela, keď jej zdravotníčka naplnila infúziu kávou.
 10. január 2013 – Kendrick Johnson. Bezvládne telo sedemnásťročného školáka našli uväznené v zrolovanej žinenke v telocvični strednej školy, ktorú navštevoval. Prípad sa najskôr uzavrel ako nehoda, podľa polície chlapec vliezol do žinenky, aby vytiahol zapatrošenú tenisku a zasekol sa, ale neskôr bola záležitosť preklasifikovaná na vraždu. Vyšetrovanie sa napokon uzavrelo ako nehoda, keď sa prevalilo, že pitvu vykonal známy pozostalých, ktorý sfalšoval niekoľko dôkazov.
 14. január 2013 – James Campbell. Dôchodca vystúpil z naštartovanej dodávky, aby otvoril garážové dvere, keď vtom jeho pes, usadený na sedadle spolujazdca, zoskočil na plynový pedál a zrazil svojho majiteľa.
 18. január 2013 – Takuja Nagaja. Japonský študent sa pred rodičmi začal šúchať po zemi tvrdiac, že sa premenil na hada. Zomrel, keď ho po nasledujúce dva dni otec opakovane udieral hlavou a hryzol, aby z neho vymlátil "posadnutie".
 Február 2013 – Elisa Lamová. Kanadská študentka zmizla bez stopy počas výletu v Los Angeles a bolo po nej vyhlásené pátranie. Medzitým sa hostia v hoteli Cecil, kde bola ubytovaná, začali sťažovať, že voda zvláštne zapáchala a zostávala po nej pachuť v ústach. Zamestnanci následne preskúmali vodné nádrže na streche a objavili rozkladajúce sa telo Lamovej. Dodnes sa nezistilo, či zomrela cudzím pričinením, alebo sa jej samej podarilo nadvihnúť niekoľkotonové veko.
 28. február 2013 – Jeffrey Bush. Muž z Tampy spal vo svojej posteli, keď sa priamo pod jeho domom otvorila prepadlina a pohltila celú spálňu. Jeho telo sa nikdy nenašlo.
 30. júl 2013 – Roger Mirro. Muž sa vybral na skládku odpadov, aby pohľadal svoj stratený telefón, keď vtom ho rozdrvil bager. Vodič si nevšimol Mirra skrytého za haldou smetí.
 Leto 2013 – Neidentifikovaný muž z Bieloruska. Rybár sa priblížil k samcovi bobra, aby si s ním urobil fotku, keď vtom ho zviera pohryzlo. Zomrel na vykrvácanie.
 Leto 2013 – Joao Maria de Souza. Muža z Brazílie v spánku zadlávila krava, ktorá sa prepadla do spálne cez strechu domu. Zviera sa zatúlalo z neďalekej farmy a na strechu sa dostalo cez strmý svah, ktorý sa začínal za domom. Manželka spiaca vedľa neho ako aj krava vyviazli bez zranení.
 5. august 2013 – Noah a Connor Bartheovci. Dvaja bratia z Nového Brunswicku vo veku štyroch a šiestich rokov prespávali u kamaráta, keď ich uprostred noci uškrtil pytón africký. Zviera sa vyslobodilo z terária, ktoré nebolo uspôsobené na chov hadov a preplazilo sa do spálne chlapcov. V následnom súdnom konaní majiteľ zvieraťa vyviazol bez postihu, ale hada utratili.
 5. september 2013 – Roman Pirozek jr. Devätnásťročný študent predvádzal triky so svojou helikoptérou na diaľkové ovládanie, keď vtom stratil kontrolu nad strojom a ten mu svojimi čepeľami odťal hlavu.
 18. január 2014 – J.R.N. Päťdesiatnik z Brazílie, známy iba pod iniciálami mena, sa pokúsil o súlož s prasnicou, ale skupinka ošípaných na neho zaútočila a vážne mu poškodila pohlavné orgány. Zvieratá mu tiež zmrzačili tvár a končatiny, ale príčinou smrti bola zástava srdca.
 9. jún 2014 – Grant Adams. Sedemnásťročný tínedžer sa zobudil a vstal z postele, keď vtom zakopol o kábel a spadol do solária, ktoré mal v izbe. Pri páde rozbil jednu zo sklenených tyčí a tá mu na dvoch miestach prebodla hrdlo. Zomrel na druhý deň po prevoze do nemocnice.
 19. október 2014 – Peter Biaksangzuala. Futbalista sa práve strelený gól chystal osláviť saltom, ale pri dopade si závažne poranil miechu a zomrel.
 20. október 2014 – Christophe de Margerie. Pri vzlete z moskovského letiska Vnukovo sa de Margerieho súkromné lietadlo zrazilo so snehovým pluhom a vzbĺklo. Pri vyšetrovaní sa zistilo, že vodič pluhu bol opitý.
 3. november 2014 – Gary Anderson. Robotník mal doručiť sadrokartón na stavenisko mrakodrapu. Cez bočné okienko vyklonil hlavu z auta, aby sa porozprával s kolegom, keď vtom inému pracovníkovi, nachádzajúcemu sa vo výške 150 metrov nad nimi, vypadol z ruky samonavíjací meter vážiaci necelého pol kilogramu. Pri páde dolu konštrukciou sa meter odrazil od kusu železa a trafil Andersona, ešte stále vykloneného z auta, do hlavy. Skonal pri prevoze do nemocnice.
 27. november 2014 – Phillip Hughes. Austrálskeho reprezentanta v krikete trafila počas zápasu loptička do ľavého ucha. Úder mu spôsobil poranenie tepny krčnej chrbtice. Podstúpil operáciu, pri ktorej mu museli odstrániť časť lebky, ale i cez včasný lekársky zákrok skonal.
 7. január 2015 – Joshua Harrison-Jones. Tínedžer cvičil na posilňovacej lavici. Rukami odťahoval od tela overal s rukávmi zaseknutými pod nohami lavičky, ktorý mu slúžil ako odporový pás. V jeden moment sa mu kus oblečenia vyšmykol pomedzi prsty, pristál mu na krku a uškrtil ho.
 28. február 2015 – Maxee. Americká speváčka sa potkla a spadla na chrbát. V ruke držala vínový pohár, ktorý sa pri páde rozbil a jedna z črepín jej prešla hrdlom. Zomrela na vykrvácanie.
 30. marec 2015 – Stephen Woytack. Dôchodca pomáhal manželke s upratovaním rodinnej hrobky, keď vtom sa uvoľnil náhrobný kameň patriaci jeho svokre, a zadlávil ho. Po pohrebe Woytacka pochovali do tej istej rodinnej hrobky, kde našiel svoju smrť.
 29. máj 2015 – Randy Llanes. Rybár ulovil na harpúnu mečiara, ale keď skočil do vody, aby vytiahol svoj úlovok, ryba mu svojím ostrým mečovitým výbežkom prebodla hruď. Zomrel na poškodenie vnútorných orgánov.
 19. október 2015 – Chelsea Ake-Salvacionová. Zamestnankyňa salónu krásy sa rozhodla využiť kryokomoru, avšak pri zapínaní stroja nastavila zlé údaje, v dôsledku čoho bol z komory odstavený všetok kyslík a dvadsaťštyriročná žena sa udusila.
 16. december 2015 – Ravi Subramanian. Pracovníka leteckej spoločnosti Air India vcuclo do motoru lietadla pri obhliadke stroja.
 4. apríl 2016 – Irma Bule. Indonézsky hudobník sa rozhodol urobiť vystúpenie s živými hadmi. Počas jedného z čísel ho ale pohryzla kobra a umelec skončil v opatere lekárov. Z nejakého dôvodu sa Bule odmietol nechať vyšetriť a následkom otravy neskôr podľahol.
 6. jún 2016 – Lottie Michel Belková. Žena sa prechádzala po pláži, ale toho dňa bolo veterno. Víchor, dosahujúci rýchlosť až 40 km/h, vytiahol z piesku slnečník a unášal ho vzduchom, dokým nezasiahol Belkovú a neprebodol jej hruď.
 14. jún 2016 – Lane Graves. Dvojročný chlapec sa hral na pláži pri jazierku v rezorte Disney World na Floride, keď sa zrazu vynoril z vody aligátor a stiahol dieťa pod hladinu. Polícia objavila Gravesovo telo o dva dni neskôr. Zostalo nedotknuté a pri pitve sa zistilo, že príčinou smrti bolo utopenie.
 19. jún 2016 – Anton Yelchin. Americký herec, známy účinkovaním vo filmoch Star Trek, sa nachádzal na príjazdovej ceste k svojmu domu, keď sa jeho auto znenazdajky pohlo dozadu a pritlačilo Yelchina k tehlovému múru. V tejto polohe ho našli priatelia o niekoľko hodín neskôr mŕtveho. Pri vyšetrovaní sa zistilo, že jeho dom sa nachádzal na miernom spáde, čo bolo príčinou, prečo sa stále naštartovaný automobil, zaradený na neutrále, pohol sám od seba.
 22. jún 2016 – John Williams Ashe. Bývalý diplomat sa venoval posilňovaniu, keď mu počas jedného z cvikov spadla na krk činka. Utrpel rozsiahle poranenia hrdla a hrtanu, ktoré sa mu stali osudnými.
 18. júl 2016 – Kristopher Moules a Timothy Gilliam Jr. Dvadsaťpäťročný väzenský dozorca Moules a o dva roky starší odsúdenec Gilliam sa dostali do fyzickej potýčky. V zápale boja vrazili chrbtami do výťahových dverí, ktoré nápor nezvládli a vyvalili sa. Moules a Gilliam sa prepadli do výťahovej šachty, kde zomreli. Vyšetrovatelia uzavreli Moulesovu smrť ako vraždu a Gilliamovo úmrtie ako nehodu.
 26. júl 2016 – Neidentifikované dieťa. Sedemročné dievča z Maroka bolo na návšteve zoologickej záhrady spoločne s rodičmi. Počas prechádzania okolo pavilónu slonov jeden z exemplárov vzal do chobotu kameň a vymrštil ho na návštevníkov. Kameň zasiahol dievča a to zraneniam podľahlo.
 7. august 2016 – Caleb Schwab. Počas splavu päťdesiat metrov vysokého toboganu vymrštilo desaťročného chlapca z nafukovacieho člnu. Pri páde mu odseklo hlavu.
 26. august 2016 – Julio Maciás González. Tínedžer zomrel na mozgovú príhodu zapríčinenú krvnou zrazeninou na krku, ktorú spôsobil cucflek.
 21. november 2016 – Desať Austrálčanov. Náhla zmena vetra v Melbourne spôsobila smrť desiatich ľudí trpiacich astmou. Vietor, dosahujúci rýchlosť až 37 km/h, bol dosť silný na to, aby rozbil ražný peľ na mikroskopické čiastočky, ktoré prenikli ľuďom do pľúc a spôsobili zlyhanie dýchacej sústavy.
 Marec 2017 – Akbar Salubiro. Muža z Indonézie usmrtil a zhltol pytón. Mal 25 rokov a jedná sa o prvý zdokumentovaný prípad, kedy had prehltol dospelého človeka.
 14. apríl 2017 – Charlie Holt. Päťročný chlapec bol spolu s rodičmi v reštaurácii v hoteli Plaza v Atlante. Reštaurácia bola špeciálna tým, že sa nachádzala na platforme, ktorá sa točila, avšak to sa chlapcovi stalo osudným. Zlomilo mu väzy, keď si zasekol hlavu medzi rotujúcou stenou a pevne stojacou stenou.
 10. máj 2017 – Robert Dreyer. Pri šoférovaní narazil do požiarneho hydrantu a vytrhol ho zo zeme. Keď vystúpil z auta, aby skontroloval škody, prepadol sa do poškodeného vodovodného potrubia, ktoré napájalo hydrant a utopil sa v ňom. Zomrel v deň svojich 89. narodenín.
 2. jún 2017 – Debra Bedardová. Žena vypadla z idúceho golfového vozíka a prebodla si hrdlo o črepiny z vínového pohára, ktorý v čase nehody zvierala v ruke.
 18. jún 2017 – Rebecca Burgerová. Fitnesová blogerka sa nachádzala v kuchyni, keď v jej blízkosti explodovala šľahačka v spreji. Pri výbuchu vymrštilo kovovú nádobku smerom na Burgerovú a zasiahlo ju priamo do hrude. Úder bol taký silný, že vychýlil jej srdečný tep z pravidelného rytmu, čo napokon viedlo k zástave srdca.
 9. júl 2017 – Karanbir Cheema. Trinásťročný školák mal silnú alergiu na mliečne výrobky. Počas školskej prestávky po ňom spolužiak hodil zo srandy plátok syra. Cheema utrpel silnú alergickú reakciu, na ktorú zomrel pár dní po prevoze do nemocnice.
 7. september 2017 – Jasmine Beeverová. Tínedžerka trpela tzv. Syndrómom Zlatovlásky, ktorý sa vyznačuje tým, že pacient konzumuje svoje vlastné vlasy vo veľkých množstvách. Beeverovej sa v dôsledku diagnózy nakopila v žalúdku veľká guča vlasov, ktorá poškodila orgány v brušnej dutine. Zomrela na zápal pobrušnice.
 September 2017 – Elizabeth Isherwoodová. Žena sa osprchovala a vošla da šatníka, aby sa prezliekla, keď vtom sa za ňou zabuchli dvierka. Keď sa ich pokúsila otvoriť, zlomila kľučku a ostala zaseknutá vo vnútri. V panike sa snažila vyhĺbiť dieru do steny, ale pritom poškodila vodovodnú trubku, ktorá zaplavila studenou vodou celý šatník. Zomrela na podchladenie. Jej telo našli o niekoľko dní neskôr.
 22. október 2017 – Raildo Matias Santos. Muž sa v podnapitom stave zohol po vedro vody, ale vtom sa potkol a utopil sa v ňom.
 12. november 2017 – Hidr Korkamaz. Muž pri rybačke nahadzoval udicu, keď vtom sa mu háčik zachytil o elektrické káble visiace vo vzduchu. Jeho nešťastná smrť vzbudila medzi holandskými vyšetrovateľmi podozrenie, pretože Korkamaz bol drogový díler a krátko pred skonom mal vypovedať na súde proti zločincovi Willemovi Holleederovi. Vyšetrovanie sa napokon uzavrelo ako nehoda.
 16. marec 2018 – Ateef Rafiq. Mladík sedel v premietacej sále kina, keď mu vypadol telefón z ruky. Zohol sa pod sedadlo, aby mobil vybral, keď vtom sa mu zasekla hlava pod opierkou. Vyslobodiť sa nedokázal a utrpel zástavu srdca, ktorá bola príčinou smrti.
 18. marec 2018 – Elaine Herzbergová. Ženu zrazilo autonómne vozidlo, ktoré testovala firma Uber. Herzbergová sa stala prvou obeťou usmrtenou samoriadiacim autom.
 10. apríl 2018 – Kyle Plush. Šestnásťročný tínedžer zaparkoval vozidlo na školskom parkovisku. Zo sedadla vodiča sa natiahol cez celý interiér auta, aby dočiahol na tenisový výstroj v kufri, keď vtom zavadil nohou o ovládač sedadiel. Zadné sedadlá sa začali sklápať, pričom zatlačili Plushovi na hruď a uväznili ho v nehybnej pozícii. Po niekoľkých hodinách, kedy sa mu nedostalo pomoci, sa udusil.
 17. apríl 2018 – Jennifer Riordanová. Počas letu Southwest Airlines Flight 1380 došlo k zlyhaniu motorov. Odlomená časť motoru trafila trup lietadla a spôsobila dieru v okne, cez ktorú Riordanovú vycuclo.
 10. august 2018 – Richard Russell. Pracovník regionálnej leteckej spoločnosti ukradol lietadlo a odletel s ním. Napriek tomu, že nebol pilot a nie je známe, že by mal skúsenosti s lietaním, tak vo vzduchu predvádzal rôzne akrobatické triky, vrátane salta. Stroj udržal vo vzduchu vyše hodiny, potom lietadlo zámerne nechal havarovať na neďalekom ostrove Ketron Island, štát Washington. Bol jedinou obeťou nešťastia.
 2. november 2018 – Sam Ballard. V rámci stávky musel vtedy dvadsaťročný Austrálčan zjesť slizniaka nájdeného na záhrade. Slimák ale obsahoval parazita, ktorý zostal Ballardovi v tele ďalších osem rokov, než vyvolal infekciu. Ballard ochrnul a utrpel rozsiahle poškodenia mozgu a napokon umrel.
 Január 2019 – Neidentifikovaný muž. Robotník z Massachusetts jedol denne balíček sladkého drievka. Po niekoľkých týždňoch, odkedy prijal stravovací návyk, mu klesli hladiny draslíka v tele natoľko, že mu prestalo pracovať srdce.
 5. marec 2019 – Margaret Maurerová. Študentka stála na odpočívadle pri diaľnici, keď sa z vlečky protiidúceho traktora uvoľnil pár náhradných pneumatík, ktoré ju zasiahli do hrude.
 Apríl 2019 – Patrick McGuire. Dôchodca oddychoval v parku, keď sa lavička, na ktorej sedel, prevrátila dozadu. McGuire pri páde stratil vedomie a nakoniec sa udusil, keď mu na krku pristálo operadlo.
 5. apríl 2019 – Darren Hickey. Počas svadobnej hostiny prehltol veľmi horúce sústo, čo spôsobilo závažné popáleniny hrdla. Zranenie bolo natoľko vážne, že nebol schopný sa nadýchnuť a napokon zomrel na udusenie.
 8. september 2019 – Julija Šarková. Dvadsaťjedenročná Bieloruska sa chystala vyraziť s priateľkami na oslavu svojich narodenín. Vystrčila sa cez stiahnuté okno auta, aby jej podali dvojročnú dcéru, ktorá omylom aktivovala ovládanie okna. Šarkovovej hlava sa zasekla, keď sa okno vytiahlo. Udusila sa.
 28. február 2020 – Jurij Alferov, Natalia Monakovová a Valentin Didenko. Počas manželkinej narodeninovej oslavy Valentin Didenko vysypal suchý ľad do bazéna, aby vytvoril efekt hmly. Spolu s ďalšími hosťami doň skočili, ale suchý ľad vo vode začal produkovať oxid uhličitý. Viacerí hostia stratili vedomie, ale Didenko a dvaja ďalší plavci zomreli.
 26. október 2020 – Christian Bolok. Filipínsky policajný dôstojník zasahoval proti nelegálnym kohútím zápasom. Keď zdvihol jedného kohúta, ktorý mal k nohe priviazaný ostrý kúsok kovu, schytal kopanec do stehna. Utrpel rozsiahle poranenie tepny dolnej končatiny a vykrvácal.

 2021 – súčasnosť 

 2. apríl 2021 – Luke Ramone Harper. Osemročný chlapec zomrel na otravu héliom, ktorého sa nadýchal z balónu, ktorý dostal počas narodeninovej oslavy týždeň pred smrťou.
 Máj 2021 – Neidentifikovaný muž. Telo takmer štyridsaťročného muža našli zaseknuté v soche stegosaura z papiermašu. Podľa vyšetrovateľov muž vliezol hlavou do otvorenej papule sochy, aby vylovil zapadnutý telefón, keď vtom sa zasekol a nebol schopný sa vyslobodiť. Predpokladá sa, že muž zostal uväznený v soche dinosaura niekoľko dní a mŕtvolu objavili otec so synom, ktorí ako prví zacítili zvláštny pach vychádzajúci zo sochy.
 30. október 2021 – Neidentifikovaný muž. Tridsaťročný Brazílčan bol na rybačke, keď na neho zaútočil roj včiel. Aby sa ochránil pred hmyzom, skočil do vody, v ktorej sa utopil. Navrch toho jeho mŕtvolu obhlodali pirane.
 6. január 2022 – Teddy Balkind. Pätnásťročný hokejista spadol na ľad počas hokejového zápasu medzi strednými školami. Protihráč rútiaci sa za ním už nestihol pribrzdiť a korčuľou mu prešiel po krku. Balkind utrpel silné krvácanie a aj napriek včasnej lekárskej pomoci zahynul.
 24. máj 2022 – Dolores Olive Boschertová. Počas cvičenia sa na dvadsaťtriročnú medičku zrútil posilňovací stroj. Objavili ju až o polhodinu neskôr a privolaná lekárska starostlivosť ju prehlásila za mŕtvu na mieste činu.
 Jún 2022 – Maya Murmu. Ženu z Indie udupal na smrť slon. O pár dní neskôr ten istý slon narušil jej pohreb, keď chobotom vytiahol mŕtvolu z rakvy a vyšmaril ju do vzduchu.
 21. júl 2022 – Klil Kimhi. Muž sa prepadol do diery, ktorá sa znenazdajky vytvorila pod jeho bazénom, keď usporadúval rodinnú oslavu.
 11. august 2022 – Anne Hecheová. Americká herečka najskôr trikrát v rozpätí iba niekoľkých minút nabúrala v aute, aby napokon havarovala do bytového komplexu. Ostala uväznená v automobile, ktoré sa vznietilo. Za horiacim sedadlom zostala celých 45 minút, dokým ju hasiči nevyprostili. Pri poskytovaní prvej pomoci kládla odpor, ale napokon upadla do bezvedomia. Kvôli rozsahu utrpených zranení ju v nemocnici odpojili od prístrojov.
 21. január 2023 – Joseph Smith. Počas jazdy autom muža, usadeného na sedadle spolujazdca, zastrelil jeho vlastný pes, keď stúpil na nabitú pušku položenú na zadnom sedadle.
 Jún 2023 – Barry Griffiths. Pri pokuse oddeliť dve zmrazené fašírky nožom sa muž omylom bodom do brucha.
 9. júl 2023 – Mikaela Jonesová. Počas surfovania spadla z dosky. Plutva zospodu surfu jej prerezala stehennú tepnu a Jonesová vykrvácala.
 17. júl 2023 – Justyn Vicky. Indonézsky bodybuilder cvičil s činkami, keď mu závažie ťažké 180 kilogramov, zlomilo krk.
 6. august 2023 – Giacomo Chiapparini. Muž kontroloval sklad syra, keď sa uvoľnila jedna z políc. Zosypali sa naňho tisíce blokov syra Grana Padamo, každé vážiace približne 40 kg.
 28. október 2023 – Adam Johnson. Počas hokejového zápasu zasiahol Johnsona korčuľou do krku padajúci protihráč. Johnson vykrvácal pri prevoze do nemocnice.
 20. január 2024 – Sanjay Shah a Raju Datla. Počas osláv 25. výročia vzniku filmového štúdia si dvaja vysokopostavení funkcionári zaliezli do koša, ktorý mal byť spustený zo stropu k podlahe. Avšak kábel držiaci kôš sa roztrhol a obaja muži spadli z vyše šesťmetrovej výšky. 55-ročný Shah zomrel na mieste, Datla podľahol zraneniam o pol roka neskôr.
 5. jún 2024 – Lucy Morganová. Počas hrania bedmintonu sa chlapcovi zlomila raketa a vo švihu trafil rukoväťou svoju šesťročnú sestru. Úder bol taký silný, že jej prebodol lebku.
 22. október 2024 – Johnnie Turner. Sedemdesiatštyriročný politik zišiel na svojej kosačke z trávnika a havaroval do vypusteného bazéna. Zraneniam podľahol po prevoze do nemocnice.
 9. december 2024 – Lester Clayton Harvey Jr. Skupinka poľovníkov zahnala medveďa na strom. Jeden z poľovníkov naňho vystrelil a medveď spadol z vetvy, pričom zavalil iného strelca. Muž aj zviera zomreli. 
 14. február 2025 – Davi Nunes Moreira. Štrnásťročný chlapec si pomocou injekcie vstrekol do nohy pozostatky motýľa, čo spôsobilo septický šok, na ktorý zomrel.
 12. jún 2025 – Sunjay Kapur. Indický miliardár a blízky priateľ Princa Williama počas zápasu póla prehltol včelu. V ústach ho včela poštípala, čo mu privodilo anafylaktický šok a následnú zástavu srdca.
 17. júl 2025 – Keith McAllister. Vstúpil do zdravotníckeho zariadenia s reťazami okolo krku. Vážili deväť kíl a nosil ich v rámci posilňovacieho tréningu. Keď sa však zapol prístroj magnetickej rezonancie, vcuclo ho do stroja. Zraneniam podľahol v tej istej nemocnici o deň neskôr.
 15. október 2025 – Daniel a Owen Cooperovci. Otca a syna počas jazdy na lanovej dráhe napadol roj sršňov. Obaja utrpeli vyše sto štípancov a v nemocnici na následky zranení podľahli. 
 7. december 2025 – Dvaja neidentifikovaní ruskí vojaci. Letecký pilot a jeho navigátor sedeli v bombardéri zaparkovanom v hangári, keď v lietadle nastala porucha, pri ktorej sa aktivovalo katapultovacie sedadlo. Oboch mužov vystrelilo do vzduchu, pričom sa rozpleskli o strop hangára.

 Referencie 

Kategória:Smrť
Kategória:Zoznamy